CELEX: 32017R0836
Language: bg
Date: 2017-01-11 00:00:00
Title: Делегиран регламент (ЕС) 2017/836 на Комисията от 11 януари 2017 година за изменение на приложение III към Регламент (ЕС) № 978/2012 на Европейския парламент и на Съвета за прилагане на схема от общи тарифни преференции

18.5.2017   
            
            
               BG
            
            
               Официален вестник на Европейския съюз
            
            
               L 125/1
            
         ДЕЛЕГИРАН РЕГЛАМЕНТ (ЕС) 2017/836 НА КОМИСИЯТА
   от 11 януари 2017 година
   за изменение на приложение III към Регламент (ЕС) № 978/2012 на Европейския парламент и на Съвета за прилагане на схема от общи тарифни преференции
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 207 от него,
   като взе предвид Регламент (ЕС) № 978/2012 на Европейския парламент и на Съвета от 25 октомври 2012 г. за прилагане на схема от общи тарифни преференции и за отмяна на Регламент (ЕО) № 732/2008 на Съвета (1), и по-специално член 10, параграф 4 от него,
   като има предвид, че:
   
               (1)
            
            
               Държава бенефициер по схемата от общи тарифни преференции (ОСП) може да поиска да ползва допълнителните тарифни преференции по специалния насърчителен режим за устойчиво развитие и добро управление (ОСП+). За тази цел в член 9, параграф 1 от Регламент (ЕС) № 978/2012 се установяват конкретни критерии за допустимост за предоставянето на тарифни преференции в рамките на ОСП+. Държавата следва да се счита за уязвима поради липсата на диверсификация и недостатъчна интеграция в международната система за търговия. Тя следва да е ратифицирала всички конвенции, изброени в приложение VIII към Регламент (ЕС) № 978/2012, а в най-новите налични заключения на компетентните наблюдаващи органи не следва да е констатирано тежко нарушение във връзка с ефективното прилагане на някоя от тези конвенции. По отношение на никоя от съответните конвенции държавата не следва да е формулирала резерва, която е забранена от конвенцията или за целите на член 9 от Регламент (ЕС) № 978/2012 се счита за несъвместима с предмета и целта на съответната конвенция. Тя следва да приеме без резерви изискванията за докладване, наложени с всяка от конвенциите, и да поеме обвързващите ангажименти, посочени в член 9, параграф 1, букви г), д) и е) от Регламент (ЕС) № 978/2012.
            
         
               (2)
            
            
               Държава — бенефициер по ОСП, която желае да се ползва от ОСП+, следва да отправи искане за това, придружено от изчерпателна информация относно ратификацията на съответните конвенции, формулираните от държавата резерви и противопоставянето на тези резерви от другите страни по конвенцията, както и за поетите от държавата обвързващи ангажименти.
            
         
               (3)
            
            
               На Комисията е предоставено правомощието да приема делегирани актове за изменение на приложение III към Регламент (ЕС) № 978/2012 с цел да предостави на държавата заявител ОСП+, като я добави към списъка на държавите — бенефициери по ОСП+.
            
         
               (4)
            
            
               На 12 юли 2016 г. Комисията получи искане по ОСП+ от Демократична социалистическа република Шри Ланка („Шри Ланка“).
            
         
               (5)
            
            
               След като разгледа искането за предоставяне на ОСП+ в съответствие с разпоредбите на член 10, параграф 1 от Регламент (ЕС) № 978/2012, Комисията установи, че Шри Ланка отговаря на необходимите условия. С оглед на това на Шри Ланка следва да се предостави ОСП+, считано от датата на влизане в сила на настоящия регламент. Приложение III към Регламент (ЕС) № 978/2012 следва да бъде съответно изменено.
            
         
               (6)
            
            
               В съответствие с член 13 от Регламент (ЕС) № 978/2012 Комисията следва да следи етапа на ратификация на съответните конвенции, ефективното им прилагане и сътрудничеството на правителството на Шри Ланка с компетентните наблюдаващи органи,
            
         ПРИЕ НАСТОЯЩИЯ РЕГЛАМЕНТ:
   Член 1
   Следната държава и съответният ѝ азбучен код се вмъкват съответно в колони Б и А от приложение III към Регламент (ЕС) № 978/2012:
   
      
                  „Шри Ланка
               
               
                  LK“
               
            
   Член 2
   Настоящият регламент влиза в сила в деня след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 11 януари 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 303, 31.10.2012 г., стр. 1.